ΓΡΑΠΤΗ ΕΡΩΤΗΣΗ E-0477/03

υποβολή: Erik Meijer (GUE/NGL) προς το Συμβούλιο

(20 Φεβρουαρίου 2003)

Θέμα: Η δυνατότητα για ένα κράτος μέλος της ΕΕ να επιτρέψει τη χρήση πυρηνικών όπλων σε ενδεχόμενο πόλεμο στο Ιράκ

1. Μπορεί το Συμβούλιο να διαβεβαιώσει ότι τα κράτη μέλη της ΕΕ που είναι ταυτόχρονα και μέλη του ΝΑΤΟ έχουν δεσμευθεί να χρησιμοποιήσουν πυρηνικά όπλα αποκλειστικά εναντίον κρατών που τα απειλούν με χρήση των δικών τους πυρηνικών όπλων·

2. Το Συμβούλιο θεωρεί ότι το Ιράκ είναι μεταξύ των κρατών τα οποία, όπως οι ΗΠΑ, το Ηνωμένο Βασίλειο, η Γαλλία, η Ρωσία, η Κίνα, το Πακιστάν, το Ισραήλ και πιθανόν στο μέλλον η Βόρεια Κορέα κατέχουν πυρηνικά όπλα·

3. Ο περιορισμός της χρήσης πυρηνικών όπλων όπως αναφέρεται στην ερώτηση 1 εν τω μεταξύ δεν ισχύει πλέον για το Ηνωμένο Βασίλειο, δεδομένης πρόσφατης δήλωσης του Υπουργού Αμύνης του ΗΒ σχετικά με τη δυνατότητα χρήσης πυρηνικών όπλων και του γεγονότος ότι το αεροπλανοφόρο Ark Royal μετά την αναχώρησή του από το Portsmouth στις 11.1.2003 έκανε πρώτα μια μεγάλη παράκαμψη διάρκειας πέντε ημερών προς τις αποθήκες μυστικών όπλων και πυρηνικών όπλων, στοποβρύχιο Trident στο Loch Long, στη δυτική ακτή της Σκοτίας, αντί να κατευθυνθεί αμέσως προς το Ιράκ·

4. Θα χρησιμοποιηθούν ενδεχομένως πυρηνικά όπλα για την πρόκληση ραδιενεργούς μόλυνσης περιοχών και των κατοίκων τους με Fall out ή με έκρηξη σε μεγάλο ύψος προκειμένου να δημιουργηθούν ωστικά κύματα τα οποία θα σαρώσουν τα πάντα στο πέρασμά τους·

5. Πόσο μεγάλος εκτιμά το Συμβούλιο ότι είναι ο κίνδυνος στον οποίο η πραγματική χρήση πυρηνικών όπλων, τα οποία από το 1945 έως σήμερα δεν έχουν χρησιμοποιηθεί ξανά στην ουσία, μπορεί να οδηγήσει περισσότερα κράτη στην επιθυμία να κατέχουν πυρηνικά όπλα για την άμυνά τους·

6. Τί προτίθεστε να πράξετε προκειμένου να αποτραπεί και στο μέλλον η χρήση και διάδοση των πυρηνικών όπλων, που προκαλούν ολοσχερή καταστροφή·

Πηγή: Τηλεοπτικός σταθμός TV Nederland 1, εκπομπή Knevel op zaterdag, της 8.2.2003.

Απάντηση

(29 Σεπτεμβρίου 2003)

Το θέμα στο οποίο αναφέρεται ο αξιότιμος βουλευτής στις παραγράφους 1 και 3 δεν εμπίπτει στην αρμοδιότητα του Συμβουλίου. Υπενθυμίζεται ότι οι αποφάσεις των κρατών μελών της ΕΕ σχετικά με τη χρήση των στρατιωτικών δυνατοτήτων τους λαμβάνονται από τα κράτη μέλη βάσει της εθνικής τους κυριαρχίας.

Στη Συνθήκη περί μη διαδόσεως των πυρηνικών όπλων (ΝΡΤ), στην οποία έχουν προσχωρήσει όλα τα κράτη μέλη της ΕΕ, αναγνωρίζονται πέντε κράτη που διαθέτουν πυρηνικά όπλα (η Κίνα, η Γαλλία, η Ρωσία, το Ηνωμένο Βασίλειο και οι Ηνωμένες Πολιτείες). Το σύνολο των μελών των Ηνωμένων Εθνών πλην τριών (Ινδία, Ισραήλ και Πακιστάν) έχουν προσχωρήσει στην ΝΡΤ. Η ΕΕ έχει επανειλημμένα προτρέψει τα τρία κράτη αυτά να προσχωρήσουν στην ΝΡΤ ως κράτη που δεν διαθέτουν πυρηνικά όπλα. Επιπλέον, η ΕΕ εκτιμά ότι η Λαϊκή Δημοκρατία της Κορέας παραμένει κράτος μέλος της ΝΡΤ που δεν διαθέτει πυρηνικά όπλα, με όλες τις δεσμεύσεις που απορρέουν από αυτό.

Όσον αφορά τις ερωτήσεις στις παραγράφους 4 και 5, το Συμβούλιο δεν έχει εξετάσει τα θέματα που αναφέρει ο αξιότιμος βουλευτής.

Ωστόσο, το Συμβούλιο ανησυχεί εξαιρετικά σχετικά με τον κίνδυνο διάδοσης όλων των όπλων μαζικής καταστροφής και τους τρόπους διάθεσής τους και εξετάζει τακτικά το θέμα αυτό κατά τις συνεδριάσεις σε διάφορα επίπεδα. Η προώθηση της συνολικής συμμόρφωσης και αυστηρής εφαρμογής του πολυμερούς αφοπλισμού, του ελέγχου των όπλων και των συνθηκών περί μη διάδοσης αποτελεί πάγια και βασική πολιτική της ΕΕ επί πολλά έτη. Επιπλέον, τα θέματα που αφορούν τον αφοπλισμό και τη διάδοση περιλαμβάνονται συστηματικά στην ημερήσια διάταξη του πολιτικού μας διαλόγου με τρίτα κράτη σε όλα τα επίπεδα.

Σύμφωνα με τα συμπεράσματα του Ευρωπαϊκού Συμβουλίου των Βρυξελλών στις 20-21 Μαρτίου 2003, η ΕΕ θα εντείνει τις εργασίες τις για τη χάραξη μιας συνολικής, συνεπούς και αποτελεσματικής πολυμερούς πολιτικής από τη διεθνή κοινότητα με στόχο να προληφθεί η διάδοση όπλων μαζικής καταστροφής. Το Συμβούλιο θα επικεντρώσει την προσοχή του στο θέμα αυτό τους επόμενους μήνες προκειμένου να ενισχύσει τις μελλοντικές δράσεις του στον τομέα αυτό.